Haldið er dómþing aga- og úrskurðarnefndar Körfuknattleikssambands Íslands (KKÍ) miðvikudaginn 16. nóvember 2022.

Fyrir er tekið:

Agamál nr. 35/2022-2023

gegn

Gkay Gaios Skordilis

Í málinu er kveðinn upp svofelldur

**ÚRSKURÐUR**

**I.**

**Málavextir**

Kærða var vísað af leikvelli í leik Njarðvíkur gegn Grindavík sem fram fór þann 4. nóvember 2022. Í atvikalýsingu dómara eftir leik sagði: „Leikmaður númer 15 hjá Grindavík fær dæmda á sig óíþróttamannslega villu fyrir að slá til leikmanns andstæðinga. Við sláttinn æsist leikmaður andstæðinga og ætlar að vaða í leikmann númer 15 hjá Grindavík. Leikmenn og dómarar koma á milli manna sem verður til þess að leikmaður númer 15 hjá Grindavík hrindir til einum dómara leiksins í tilraun sinni að ná til andstæðings. Leikmaður númer 15 hjá Grindavík fær í kjölfarið beinan brottrekstur fyrir tilburði sína.“

Aga- og úrskurðarnefnd tók til skoðunar myndband af atvikinu.

**II**.

**Niðurstaða**

Með því að ganga fram með þeim hætti sem kærði gerði, þar sem hann sótti hart að því að ná til andstæðings síns með ógnandi hætti og lét sér fátt um finnast þó aðrir leikmenn og dómari væru á milli gerðist kærði sekur um ósæmilega framkomu í skilningi c. liðar 1. mgr. 13. gr. reglugerðar um aga- og úrskurðarmál. Við ákvörðun refsingar samkvæmt framangreindu ákvæði skal m.a. taka tillit til þess hver brotaþoli er. Er það sérlega ámælisvert að kærði hafi gripið í og hrint dómara leiksins og verður að telja honum það til refsiþyngingar. Tveggja leikja bann er því hæfileg refsing.

**ÚRSKURÐARORÐ**

Með vísan til ákvæðis c. liðar 1. mgr. 13. gr. reglugerðar um aga- og úrskurðarmál skal hinn kærði, Gkay Gaios Skordilis, sæta tveggja leikja banni vegna háttsemi sinnar í leik Njarðvíkur og Grindavíkur, Subwaydeild karla, sem fram fór þann 4. nóvember 2022.

Birkir Guðmundarson, formaður

Jónas Már Torfason, varaformaður

Kristinn G. Kristinsson

Leó Daðason

Pálmi Rögnvaldsson